
–	ob upoštevanju členov 150(5) in 136(4) Poslovnika,
A.	ker je Haiti tik pred sesutjem države, saj obširne dele ozemlja nadzorujejo tolpe; ker tolpe z izsiljevanjem, ugrabitvami in uboji povečujejo lakoto, razseljevanje in vsesplošno nasilje; ker je bilo med marcem 2025 in januarjem 2026 ubitih vsaj 5519 ljudi, vsaj 1571 žensk in deklic pa je bilo žrtev spolnega nasilja;
B.	ker je večina tolp udeležena v trgovini z otroki; ker se je po poročilih rekrutiranje otrok v letu 2025 kar potrojilo; ker po poročilih otroci tvorijo celo do polovico članov tolp; ker je zaradi zaprtja šol 1,5 milijona otrok prikrajšanih za šolanje;
C.	ker tolpe uporabljajo spolno nasilje kot orodje ustrahovanja in nadzora, ki nesorazmerno hudo prizadeneta ženske in deklice;
D.	ker so se humanitarne razmere poslabšale do take ravni, kot se niso še nikoli, saj je razseljenih 1,45 milijona ljudi, več kot polovica prebivalstva doživlja se spoprijema z akutno neustrezno prehransko varnostjo, odziv na vse to pa je zdaleč premalo financiran;
E.	ker mednarodni kriminal, nezakoniti tokovi orožja, trgovina s prepovedanimi drogami in pranje denarja še podžigajo nasilje tolp, trgovino z ljudmi in njihovo izkoriščanje na Haitiju;
F.	ker je varnostni svet OZN 30. septembra 2025 večdržavno varnostno podporo preoblikoval v enoto za boj proti tolpam (Gang Suppression Force), ki pa še vedno nima dovolj sredstev in osebja;
1.	najostreje obsoja vse hujše nasilje kriminalnih združb, trgovino z otroki, njihovo novačenje in izkoriščanje, vključno s spolnim izkoriščanjem, ter prisilno razseljevanje civilistov;
2.	poziva k politiki razorožitve, razpustitve in ponovne vključitve v družbo, tudi otrok; poudarja, da otroci ne smejo biti inkriminirani zaradi dejanj, ki jih storijo neposredno kot posledico njihovega izkoriščanja, temveč jih je treba priznati kot žrtve in jim pomagati; poziva, naj se žrtvam spolnega nasilja in izkoriščanja omogoči dostop do zdravstvene oskrbe in pravnega varstva;
3.	poziva haitijske organe, naj preprečijo trgovino z otroki, tako da izboljšajo socialno zaščito, omogočijo varno izobraževanje, razširijo psihosocialno oskrbo in razvijejo programe ponovnega vključevanja v družbo ter zagotovijo poti iz nasilja, ki bodo temeljile na pravicah;
4.	poziva haitijske oblasti, naj dajo prednost pravici, zagotovijo pravno varstvo, se borijo proti nekaznovanju, v poštenih in verodostojnih postopkih preiščejo vsa kazniva dejanja, ki so jih zagrešile kriminalne združbe ter ustrezno poskrbijo, da bodo specializirane pravosodne zmogljivosti operativne; poziva k neodvisni preiskavi domnevnih zunajsodnih pobojev;
5.	poziva EU, njene države članice in mednarodne partnerje, naj povečajo podporo za zaščito otrok, njihovo rehabilitacijo in ponovno vključitev v družbo, storitve za preživele, pravosodne in tožilske zmogljivosti ter haitijsko civilno družbo;
6.	je seznanjen z zmanjšanjem sredstev za USAID in OZN; poziva EU in njene države članice, naj povečajo humanitarno podporo, vključno z zaščito in zdravstvenim varstvom za žrtve trgovine z ljudmi in spolnega izkoriščanja; poziva države gostiteljice, naj ustavijo deportacije na Haiti;
7.	poziva EU in njene države članice, naj trajno podprejo za boj proti tolpam ter zagotovijo trdne zaščitne ukrepe na področju človekovih pravic in odgovornosti;
8.	zahteva popolno izvajanje embarga OZN na orožje; poziva EU in njene države članice, naj si odločneje prizadevajo za zajezitev tokov nedovoljenega orožja in finančnih tokov na Haiti, tudi s pravosodnim sodelovanjem in nadzorom meja, ter naj še naprej uvajajo ciljno usmerjene sankcije;
9.	naroči svoji predsednici, naj to resolucijo posreduje Svetu, Komisiji, visoki predstavnici Unije za zunanje zadeve in varnostno politiko, generalnemu sekretarju OZN, institucijam Cariforuma in haitijskim organom.

